ಸ್ವಜಾತಿ ಪ್ರೇಮ ಆರೋಪಕ್ಕೆ ಕೂಲ್ ಆಗಿ ಉತ್ತರಿಸಿದ ರಿಯಲ್ ಸ್ಟಾರ್ ಬೆಂಗಳೂರು: ನಟ ಉಪೇಂದ್ರ ಅವರು ತಮ್ಮ ಸಮುದಾಯದವರಿಗೆ ದಿನಸಿ ಕಿಟ್ ನೀಡುವ ಮೂಲಕ ಸ್ವಜಾತಿ ಪ್ರೇಮ ಮೆರೆಯುತ್ತಿದ್ದಾರೆ ಎನ್ನುವ ಆರೋಪಗಳಿಗೆ ರಿಯಲ್ ಸ್ಟಾರ್ ಉತ್ತರ ನೀಡಿದ್ದಾರೆ. ಇಂದು ಈ ಕುರಿತು ವಿಡಿಯೋ ಮಾಡಿ ತಮ್ಮ ಟ್ವಿಟರ್ ಖಾತೆಯಲ್ಲಿ ಹಂಚಿಕೊಂಡಿರುವ ಉಪ್ಪಿ, ನೀವು ಮಾಡಿರುವ ಆರೋಪಗಳಿಗೆ ನಾನು ಇಂದು ಉತ್ತರಿಸಲು ಬಂದಿದ್ದೇನೆ. ಮೊದಲನೆಯದಾಗಿ ನೀವು ಸ್ವಜಾತಿ ಪ್ರೇಮ ಇದೆ ಎಂದು ಆರೋಪಿಸುತ್ತಿದ್ದೀರಾ ನಾನು ಜಾತಿ ನಂಬಿ ಎಂದೂ ಬದುಕಿದವನಲ್ಲ. ಈ ಪಕ್ಷ ಇದ್ದಾಗ ಯಾವುದೇ ಹೋರಾಟ ಮಾಡಿಲ್ಲ ಎಂದು ಆರೋಪಿಸಿದ್ದೀರಾ, ನಾನು ಯಾವುದೇ ಪಕ್ಷ ಆಡಳಿತದಲ್ಲಿದ್ದಾಗಲೂ ಹೋರಾಟ ಮಾಡಿಲ್ಲ. ಏಕೆಂದರೆ ಅದರ ಮೇಲೆ ನನಗೆ ನಂಬಿಕೆ ಇಲ್ಲ ಎಂದಿದ್ದಾರೆ. ಉಪೇಂದ್ರ ಅವರ ಸಹೋದರ ಸುಧೀಂದ್ರ ಅವರು ತಮ್ಮ ಸಹೋದರನ ಪರವಾಗಿ ಅರ್ಚಕರಿಗೆ, ಪುರೋಹಿತರಿಗೆ, ಬ್ರಾಹ್ಮಣರ ಸಮುದಾಯಕ್ಕೆ ದಿನಸಿ ಕಿಟ್ ನೀಡಿದ್ದರು. ಈ ಫೋಟೊ ವೈರಲ್ ಆಗಿತ್ತು. ನಟ ಚೇತನ್ ಅವರೂ ಕೂಡ ಉಪ್ಪಿ ನಡೆಯನ್ನು ಟೀಕಿಸಿದ್ದರು.